Йордан Стубел
Кривчо

chitanka.info

Срещна ли по друма

Кривчо да се криви?

Срещнах го да води

два воловци сиви.

Пернал на калпака

шарена иглика

и ги води Кривчо,

и си тананика:

— Ой ле, ниво, ниво,

ниво неорана,

докога ще нося

риза неопрана?

Докога ще ходя

вечер по чешмите,

дрипав на хорото,

грозен за момите?

Дал ми господ здраве,

зъби като клинци,

ала, ниво, ниво,

нямам си опинци!

Слънцето залезе

под широки ниви,

дето Кривчо криви

с два воловци сиви.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.